King sikret Blackburn poeng på overtid
Den norske landslagsspilleren ble byttet inn et kvarter før slutt. Da jaktet Blackburn på et seiersmål mot nestjumboen, men Millwall tok ledelsen 2-1 på straffespark i det 88. minutt. To minutter på overtid satte King inn 2-2 og hindret et sviende nederlag. Marcus Pedersen måtte tidlig ut med skade da Barnsley gjestet Yeovil i bunnduell, men han kunne glede seg over at lagkameratene halte i land en viktig 4-1-seier som øker sjansen til ny kontrakt. Barnsley er fortsatt under streken, men nå med like mange poeng som Charlton på trygg plass. Yeovil er helt sist. Leicester tok et nytt steg mot opprykk da serietoer Burnley ble slått 2-0 i dagens storkamp. David Nugent scoret det første målet mot sin gamle klubb. Chris Wood, som la opp til ledermålet, scoret selv det andre. Burnley mistet stjernespissen Sam Vokes med skade og måtte tåle sitt første hjemmetap i serien på over ett år. Laget er fortsatt på opprykksplass med god margin, men det er nå seks poeng opp til Leicester. Queens Park Rangers greide bare 1-1 mot Blackpool og er på tredjeplass ni poeng bak Burnley.
Joshua King utlignet på overtid og ga Blackburn ett poeng i bortekampen mot Millwall i Championship.